การบินไทย แจ้งเปลี่ยนแปลงเวลาทำการบินเที่ยวบินไปยังประเทศญี่ปุ่น คาดจะได้รับผลกระทบจาก "พายุไต้ฝุ่นกรอซา"
บริษัท การบินไทย จำกัด (มหาชน) แจ้ง เปลี่ยนแปลงเวลาทำการบินเที่ยวบินไปยังประเทศญี่ปุ่น หลังจากได้รับผลกระทบจาก "พายุไต้ฝุ่นกรอซา"เรืออากาศเอก ปรารถนา พัฒนศิริ ผู้อำนวยการใหญ่ฝ่ายความปลอดภัย ความมั่นคงและมาตรฐานการบิน บริษัท การบินไทย จำกัด (มหาชน) เปิดเผยว่า เพื่อความปลอดภัยในการทำการบินอย่างสูงสุด หลังจากสำนักงานอุตุนิยมวิทยาประเทศญี่ปุ่น ประกาศเตือนภัยพายุไต้ฝุ่นกรอซา หรือพายุไต้ฝุ่นหมายเลข 10 เข้าสู่ประเทศญี่ปุ่น บริษัทฯ มีความจำเป็นต้องเปลี่ยนแปลงเวลาทำการบินเที่ยวบินไปยังเมืองนาโกยา โอซากา และฟุกุโอกะ ประเทศญี่ปุ่น โดยเที่ยวบินที่ ทีจี 644 กรุงเทพฯ-นาโกยา ของวันที่ 15 สิงหาคม 2562 เดิมออกจากท่าอากาศยานสุวรรณภูมิ เวลา 00.05 น. ถึงท่าอากาศยานนาโกยา เวลา 08.00 น. (เวลาท้องถิ่น) บริษัทฯ จะแจ้งเวลาทำการบินใหม่ในวันที่ 15 สิงหาคม 2562 เวลา 13.00 น. เที่ยวบินที่ ทีจี 646 กรุงเทพฯ -นาโกยา ของวันที่ 15 สิงหาคม 2562 เดิมออกจากท่าอากาศยานสุวรรณภูมิเวลา 10.45 น. ถึงท่าอากาศยานนาโกยา เวลา 18.40 น. (เวลาท้องถิ่น) บริษัทฯ จะแจ้งเวลาทำการบินใหม่ในวันที่ 15 สิงหาคม 2562 เวลา 13.00 น. เที่ยวบินที่ ทีจี 672 กรุงเทพฯ - โอซากา ของวันที่ 15 สิงหาคม 2562 เดิมออกจากท่าอากาศยานสุวรรณภูมิเวลา 08.25น. ถึงท่าอากาศยานโอซากาเวลา 15.55 น. (เวลาท้องถิ่น) บริษัทฯ จะแจ้งเวลาทำการบินใหม่ในวันที่ 15 สิงหาคม 2562 อย่างช้าไม่เกินเวลา 09.00 น. เที่ยวบินที่ ทีจี 686 กรุงเทพฯ - ฟุกุโอกะ ของวันที่ 15 สิงหาคม 2562 เดิมออกจากท่าอากาศยานสุวรรณภูมิ เวลา 09.50 น. ถึงท่าอากาศยานฟุกุโอกะ เวลา 17.00 น. (เวลาท้องถิ่น) บริษัทฯ จะแจ้งเวลาทำการบินใหม่ในวันที่ 15 สิงหาคม 2562 อย่างช้าไม่เกินเวลา 09.00 นอย่างไรก็ตาม บริษัทฯ จะติดตามและประเมินสถานการณ์อย่างใกล้ชิด และขอความกรุณาผู้โดยสารที่จะเดินทางในเที่ยวบินตามประกาศของบริษัทฯ ให้ติดตามข่าวสาร หรือตรวจสอบตารางการบินได้ที่ เว็บไซต์ thaiairways.com หรือ THAI Contact Center โทร. 0-2356-1111 ตลอด 24 ชั่วโมง